b"\n_START_ARTICLE_\nTa\xc3\xbct\n_START_PARAGRAPH_\nUn ta\xc3\xbct (o una ta\xc3\xbct de l'\xc3\xa0rab \xd8\xa7\xd9\x84\xd8\xaa\xd8\xa8\xd9\x88\xd8\xaa , at-t\xc4\x81b\xc5\xabt; \xc2\xabcalaix\xc2\xbb, \xc2\xabcofre\xc2\xbb) , caixa de morts o bagul \xc3\xa9s un recipient allargat per a dipositar el cos o despulla d'un mort, usualment durant les cerim\xc3\xb2nies funer\xc3\xa0ries i durant la seva inhumaci\xc3\xb3 (substitu\xc3\xafda per un viatge en vaixell funerari en certes cultures) o incineraci\xc3\xb3. El ta\xc3\xbct, si s'enterra, en moltes cultures es diposita en la tomba.\n_START_SECTION_\nCaracter\xc3\xadstiques\n_START_PARAGRAPH_\nEls materials per a confeccionar un ta\xc3\xbct s\xc3\xb3n molt diversos (acer, plom...), essent la fusta el m\xc3\xa9s freq\xc3\xbcent (i en alguns cultes, el sol perm\xc3\xa8s). Es compon de la caixa i la tapadora, que pot ser sencera, practicable (per a obrir-se per la meitat del cos) o amb un vidre, de manera que es pugui veure la cara i una part del cos del mort, a petici\xc3\xb3 dels familiars (per\xc3\xb2 aquesta visibilitat no \xc3\xa9s habitual a molts pa\xc3\xafsos, com Catalunya). Exteriorment pot contenir ornaments (com una creu) gravats o col\xc2\xb7locats a la tapadora i els costats. Durant el funeral, es pot cobrir de corones de flors, cintes o banderes, per exemple als funerals pels soldats._NEWLINE_La forma m\xc3\xa9s usual \xc3\xa9s rectangular, si b\xc3\xa9 alguns dissenys opten per formar mig hex\xc3\xa0gon a la part del cap. Hist\xc3\xb2ricament, hi ha hagut ta\xc3\xbcts cil\xc3\xadndrics, on el mort es col\xc2\xb7locava dempeus, com ara als enterraments medievals d'algunes regions japoneses. Dins el ta\xc3\xbct modernament es posa un folre.\n_START_SECTION_\nEl ta\xc3\xbct a la cultura\n_START_PARAGRAPH_\nCom que \xc3\xa9s un s\xc3\xadmbol de la mort, apareix en nombroses obres que tracten aquesta, i en pel\xc2\xb7l\xc3\xadcules de terror amb personatges com el vampir, que de fet usa el ta\xc3\xbct com el seu ja\xc3\xa7 per a poder dormir de dia i escapar de la llum solar. Pot estar present a pintures que recorden la fugacitat de la vida._NEWLINE_En algunes varietats del tarot (com la versi\xc3\xb3 popularitzada per la francesa del segle XIX Madame Lenormand), apareix una carta que t\xc3\xa9 dibuixat un ta\xc3\xbct i indica fi d'una etapa vital rellevant aix\xc3\xad com patiment propvinent. Si apareix amb altres cartes que al\xc2\xb7ludeixen a canvis, indica la urg\xc3\xa8ncia de fer canvis._NEWLINE_El ta\xc3\xbct apareix al temple ma\xc3\xa7\xc3\xb2nic en les sales o zones de reflexi\xc3\xb3, al costat d'altres s\xc3\xadmbols de la mort com l'esquelet."